სს „ბანკი ქართუს“ მიერ შესყიდვების განხორციელების დებულების დანართი

**ინსტრუქცია ტენდერში მონაწილეთათვის (ი.ტ.მ.)**

1. **ტენდერში მონაწილეობა**

1.1 ტენდერში მონაწილეობის უფლება აქვთ იურიდიულ და ფიზიკურ პირებს.

1.2 დასაშვებია, რომ სს „ქართუ ბანკის“ (შემდგომ „ბანკი“) მიერ ღია ტენდერში მონაწილეობა აეკრძალოს ზოგიერთ პირს, რის შესახებაც მითითებული იქნება ტენდერის გამოცხადების შესახებ განცხადებაში (შემდგომ „განცხადება“).

1. **ტენდერში მონაწილეობის ღირებულება**

2.1 ტენდერში მონაწილე პრეტენდენტი თავის თავზე იღებს საკუთარი სატენდერო წინადადების მომზადებასა და მოწოდებასთან დაკავშირებულ ხარჯებს, ხოლო ბანკი, არც ერთ შემთხვევაში არ აგებს პასუხს ამ ხარჯებზე.

**3. სატენდერო კომისია და ტენდერის ორგანიზატორი**

3.1 ბანკი ტენდერის ჩატარებას უზრუნველყოფს სს „ბანკის ქართუს“ მიერ შესყიდვების განხორციელების დებულების შესაბამისად, ბანკის სატენდერო კომისიისა (შემდგომ „სატენდერო კომისია“) და ადმინისტრაციული დეპარტამენტის მეშვეობით. თანამშრომელთა საკონტაქტო ინფორმაცია მოცემულია განცხადებაში, ტენდერში მონაწილეობის შესახებ მოწვევაში (შემდგომ „მოწვევა“) და საბაზისო მონაცემთა ნუსხაში (შემდგომ „ს.მ.ნ“).

1. **სატენდერო კომისიის უფლება – მოვალეობები**

4.1 სატენდერო კომისიის უფლება–მოვალეობებია:

4.1.1 შესყიდვებთან დაკავშირებული საქმიანობისა და სატენდერო პროცედურების წარმართვა, სატენდერო წინადადებების მიღების ვადების განსაზღვრა/შეცვლა, სატენდერო დოკუმენტაციის დამტკიცება, მასში ცვლილებების შეტანა, ტენდერის მეორე ეტაპის დანიშვნა, პრეტენდენტთა მიერ წარმოდგენილი სატენდერო წინადადებების გახსნა, შერჩევა, შეფასება, გამარჯვებულის გამოვლენა, ტენდერის არშემდგარად გამოცხადება, შეწყვეტა, საკვალიფიკაციო მონაცემების მიმართ მოთხოვნების განსაზღვრა, პრეტენდენტთა დისკვალიფიკაცია, ცალკეული პირებისათვის ღია ტენდერში მონაწილეობის აკრძალვის შესახებ გადაწყვეტილების მიღება, სატენდერო წინადადების/ ხელშეკრულების შესრულების უზრუნველყოფის პირობების, ოდენობისა და ფორმის განსაზღვრა, საკვალიფიკაციო მონაცემების ხელახალი დადასტურების ან/და წარმოდგენილი სატენდერო წინადადებების მოქმედების ვადის გაგრძელების, სატენდერო წინადადების დაზუსტების მოთხოვნა; სუბ–კონტრაქორებისათვის საკვალიფიკაციო მოთხოვნების დაწესება; ნებისმიერი მოთხოვნის დაწესება, რაც შეიძლება გააჩნდეს ბანკს სატენდერო წინადადების ან პრეტენდენტის/სუბ–კონტრაქტორის მიმართ ყოველი კონკრეტული ტენდერის განხორციელებისას, ასევე სხვა უფლებამოსილების განხორციელება.

 **5.** **ადმინისტრაციული დეპარტამენტი**

5.1 ადმინისტრაციული დეპარტამენტის ფუნქციებია: სატენდერო დოკუმენტაციის პრეტენდენტებისათვის მიწოდების უზრუნველყოფა, პრეტენდენტებთან ინფორმაციული ხასიათის ურთიერთობა, სატენდერო წინადადებების მიღება, ტენდერის მიმდინარეობასთან დაკავშირებული ნებისმიერი ორგანიზაციული საკითხების მოგვარების უზრუნველყოფა, სატენდერო კომისიის დავალებით პრეტენდენტებთან მოლაპარაკებების წარმოება ტექნიკური მაჩვენებლების, ეკონომიკური და სხვა მონაცემების, სატენდერო წინადადების ნებისმიერი პირობისა და სატენდერო დოკუმენტაციის საბოლოო მოთხოვნების დაზუსტების მიზნით, ასევე სხვა საკითხებთან დაკავშირებით.

 **6. სატენდერო დოკუმენტაცია**

6.1სატენდერო დოკუმენტაცია არის დოკუმენტთა პაკეტი, რომელიც შეიცავს დეტალურ ინფორმაციას შესყიდვის ობიექტის, სატენდერო პროცესის და შესყიდვის შესახებ დასადები ხელშეკრულების ძირითადი პირობების თაობაზე. სატენდერო დოკუმენტაცია შედგება წინამდებარე დოკუმენტის (ი.ტ.მ), საბაზისო მონაცემთა ნუსხის (ს.მ.ნ.), სატენდერო წინადადების ფორმის, ფასების ცხრილის (ან ხარჯთაღრიცხვის) ფორმის, ტექნიკური დავალების (ინფორმაცია შესყიდვის ობიექტის ტექნიკური, მოცულობითი, ხარისხობრივი, ან სხვა სპეციფიკური მონაცემების შესახებ, ასევე, სხვა ნახაზები და სპეციფიკაციები) და სხვა დოკუმენტებისაგან (მათ შორის ბანკის დამატებითი მოთხოვნებისაგან).

**7. სატენდერო დოკუმენტაციაში/განცხადებაში/მოწვევაში ცვლილებების შეტანა**

7.1 ბანკი უფლებამოსილია შეიტანოს ცვლილებები სატენდერო დოკუმენტაციაში, განცხადებაში, მოწვევაში.

7.2 დახურული ტენდერის შემთხვევაში ინფორმაცია მოწვევაში, სატენდერო დოკუმენტაციაში ცვლილებების შესახებ ელექტრონული ფოსტით ან სხვა საშუალებით (ფოსტა,), სატენდერო წინადადების წარდგენის ვადის დასრულებამდე არანაკლებ 2 კალენდარული დღით ადრე, ეგზავნება ყველა პირს, ვისაც გაეგზავნა მოწვევა. ასეთ შემთხვევაში ბანკი უფლებამოსილია გაზარდოს სატენდერო წინადადების შემოტანის ვადა.

 ღია ტენდერის შემთხვევაში განცხადებაში ცვლილება, ინფორმაცია სატენდერო დოკუმენტაციაში ცვლილების შესახებ გამოქვეყნდება იმავე საინფორმაციო საშუალებაში რომლებშიც გამოქვეყნდა განცხადება. სატენდერო დოკუმენტაციაში ცვლილების შემთხვევაში, განცხადებაში მიეთითება შეცვლილი სატენდერო დოკუმენტაციის გატანის ვადა და ადგილი. სატენდერო დოკუმენტაციაში, განცხადებაში ცვლილების შეტანა და გამოქვეყნება უნდა განხორციელდეს სატენდერო წინადადების წარმოდგენის ვადის დასრულებამდე არანაკლებ 2 კალენდარული დღით ადრე. ამასთან, აღნიშნული ცვლილების შესახებ ფოსტით ან ელ. ფოსტით ბანკი დაუყოვნებლივ აცნობებს ყველა პრეტენდენტს რომელსაც აღნიშნული მომენტისათვის უკვე წარდგენილი აქვს ბანკში სატენდერო წინადადება. ასეთ შემთხვევაში ბანკი უფლებამოსილია გაზარდოს სატენდერო წინადადების შემოტანის ვადა.

7.3 ტენდერი შეიძლება ჩატარდეს ორ ეტაპად. 2 ეტაპიანი ტენდერის შემთხვევაში პირველადი სატენდერო წინადადების განხილვის შემდეგ, ბანკი უფლებამოსილია მიიღოს სატენდერო მოთხოვნების საბოლოო ვარიანტი, რომელიც გადაეცემა პრეტენდენტებს ელ.ფოსტის, ან ფოსტის საშუალებით.

 **8. სატენდერო დოკუმენტაციის განმარტება**

8.1 პრეტენდენტს, სატენდერო დოკუმენტაციის შესახებ დამატებითი ინფორმაციისა და განმარტების მიღების მიზნით, შეუძლია მიმართოს ადმინისტრაციულ დეპარტამენტს წერილობით, რომელიც წარდგენილ უნდა იქნეს განცხადებაში/მოწვევაში მითითებულ რეკვიზიტებზე ან ელ. ფოსტის საშუალებით.

8.2 სატენდერო დოკუმენტაციის განმარტებასთან დაკავშირებულ ყველა განაცხადს ბანკი პასუხობს წერილობით, რომელიც პრეტენდენტს მიეწოდება ფოსტის ან ელ. ფოსტის საშუალებით.

 **9. სატენდერო წინადადების ენა**

9.1 პრეტენდენტის სატენდერო წინადადება შედგენილ უნდა იყოს ს.მ.ნ.–ში მითითებულ ენაზე. ბანკი უფლებამოსილია მოსთხოვოს პრეტენდენტს სატენდერო წინადადების ან მასში შემავალი რომელიმე დოკუმენტის, ქართული თარგმანი. ამასთან, შესაძლებელია, ბანკმა მოითხოვოს ნოტარიულად დამოწმებული თარგმანი. აღნიშნული შესახებ პრეტენდენტს ეცნობება ფოსტის, ელ. ფოსტის საშუალებით.

**10 . პრეტენდენტის სატენდერო წინადადება და მასში შემავალი დოკუმენტაცია**

10.1 პრეტენდენტის სატენდერო წინადადება შეიცავს განაცხადს ტენდერში მონაწილეობის შესახებ და იმ დოკუმენტაციას, რომელიც მოთხოვნილია განცხადებაში/მოწვევაში და სატენდერო დოკუმენტაციაში.

10.2 პრეტენდენტი ავსებს სატენდერო დოკუმენტაციაში წარმოდგენილ სატენდერო წინადადების ფორმას და შესაბამისი ფასების ცხრილს (ხარჯთაღრიცხვას), სადაც აღწერს შესყიდვის ობიექტს, მის რაოდენობას (მოცულობას), ერთეულისა და სრულ ღირებულებას, მოწოდების (შესრულების) პირობებს, ვადებს. ამ დოკუმენტებს და განცხადებით/მოწვევით/სატენდერო დოკუმენტაციით გათვალისწინებულ სხვა დოკუმენტებს პრეტენდენტი წარუდგენს ბანკს.

10.3 პრეტენდენტს უფლება აქვს წარმოადგინოს ერთი ან რამდენიმე ალტერნატიული სატენდერო წინადადება, იმისდა მიხედვით, თუ რა არის მითითებული ს.მ.ნ.–ში.

10.4 სატენდერო წინადადებები და სხვა დოკუმენტები ბანკს წარედგინება დახურული კონვერტით და ბარდება განხადებაში მითითებულ საკონტაქტო პირს. კონვერტი იხსნება სატენდერო კომისიის სხდომაზე.

10.5 იმ შემთხვევაში თუკი პრეტენდენტს სურს საქონლის მიწოდებისას/მომსახურების გაწევისას/სამუშაოს შესრულებისას სუბ–კონტრაქტორის ჩართვა, იგი ვალდებულია სატენდერო წინადადებაში მიუთითოს სუბ–კონტრაქტორის შესახებ დეტალური ინფორმაცია. ბანკი უფლებამოსილია სუბ–კონტრაქტორს დაუწესოს საკვალიფიკაციო მოთხოვნები და მოსთხოვოს პრეტენდენტს სუბ–კონტრაქტორთან დაკავშირებული საჭირო დოკუმენტაციის წარდგენა. იმ შემთხვევაში თუკი ეს მოთხოვნები ბანკმა განსაზღვრა სატენდერო დოკუმენტაციის პრეტენდენტისათვის გადაცემის შემდეგ, ბანკი აღნიშნული მოთხოვნის შესახებ პრეტენდენტს აცნობებს წერილობით ფოსტის, ელ. ფოსტის საშუალებით.

**11. შესყიდვის ობიექტის აღწერილობა**

11.1 სატენდერო წინადადება უნდა შეიცავდეს ინფორმაციას, რომელიც ადასტურებს პრეტენდენტის მიერ შემოთავაზებული შესყიდვის ობიექტის შესაბამისობას სატენდერო დოკუმენტაციის ტექნიკურ პირობებთან (ტექნიკურ დავალებასთან) და სრულად უნდა შეესაბამებოდეს სატენდერო დოკუმენტაციის მოთხოვნებს, წარმოსადგენი დოკუმენტების მიმართ დადგენილ ნორმებს, სატენდერო წინადადებაში შესყიდვის ობიექტი აღწერილი უნდა იყოს მკაფიოდ და გასაგებად.

11.2 შესყიდვის ობიექტის აღწერისათვის გამოყენებული ტექსტური მასალები, სპეციფიკაციები, გეგმები, ნახაზები, ესკიზები, აღწერილობა და სხვა უნდა ასახავდეს შესყიდვის ობიექტის ობიექტურ, ტექნიკურ და ხარისხობრივ პარამეტრებს.

**12. სატენდერო წინადადების ფასი**

12.1 სატენდერო წინადადებაში, სრულ ღირებულებასთან ერთად მისაწოდებელი საქონლის/შესასრულებელი სამუშაოს/მომსახურების (შესყიდვის ობიექტის) თითოეული ერთეულისათვის ნათლად უნდა იყოს მითითებული ფასი ტრანსპორტირების, დაზღვევის, გადასახადებისა თუ სხვა ფაქტორების გათვალისწინებით, იმისდა მიხედვით, თუ რა არის გათვალისწინებული ს.მ.ნ.–ში.

12.2 სატენდერო წინადადების საერთო ღირებულება და შესყიდვის ობიექტის თითოეული ერთეულის ფასი წარმოდგენილი უნდა იყოს ს.მ.ნ.–ში მითითებულ ვალუტაში და ს.მ.ნ.–ში მოცემული ფასის გაანგარიშების წესის მიხედვით ( ასეთის არსებობის შემთხვევაში).

**13. სატენდერო წინადადებების მოქმედების ვადა**

13.1 სატენდერო წინადადებები ძალაში უნდა დარჩეს სატენდერო დოკუმენტაციაში (ს.მ.ნ.–ში) მითითებული ვადის განმავლობაში.

13.2 საჭიროების შემთხვევაში ბანკს შეუძლია მოითხოვოს საკვალიფიკაციო მონაცემების ხელახალი დადასტურება ან/და წარმოდგენილი სატენდერო წინადადების ვადის გაგრძელება, რისთვისაც ბანკის მიერ პრეტენდენტს განესაზღვრება ვადა. ამ შემთხვევაში, ბანკის მოთხოვნით, წარმოდგენილი სატენდერო წინადადების უზრუნველყოფის/გარანტიის მოქმედების ვადაც შეასბამისად უნდა გაგრძელდეს. აღნიშნულის შესახებ პრეტენდენტს ეცნობება წერილობით და გადაეცემა ფოსტით, ან ელ. ფოსთით. ამასთან, რომელიმე მოთხოვნის შეუსრულებლობა, გამოიწვევს პრეტენდენტის დისკვალიფიკაციას, თუმცა, ეს არ გამოიწვევს სატენდერო წინადადების უზრუნველყოფის ღონისძიების ამოქმედებას.

**14. სატენდერო წინადადებისა და ხელშეკრულების შესრულების უზრუნველყოფა**

14.1 პრეტენდენტის ქმედებასთან დაკავშირებული რისკისაგან დაზღვევის მიზნით ტენდერში შესაძლებელია გამოყენებულ იქნეს სატენდერო წინადადებისა და ხელშეკრულების შესრულების უზრუნველყოფის საშუალება ს.მ.ნ.–ში მითითებული სახითა და ოდენობით.

14.2 პრეტენდენტმა სატენდერო წინადადების უზრუნველყოფის გარანტია ან ს.მ.ნ.–ში მითითებული უზრუნველყოფის სხვა სახე უნდა წარმოადგინოს სატენდერო წინადადებასთან ერთად დახურულ კონვერტში, ხოლო ხელშეკრულების შესრულების უზრუნველყოფა უნდა განხორციელდეს ბანკის მოთხოვნის შესაბამისად.

14.3 უზრუნველყოფის მოთხოვნა თანაბრად ეხება ტენდერში მონაწილე ყველა პრეტენდენტს. თუ ინსტრუქციის 13.2. პუნქტით გათვალისწინებულ შემთხვევაში, იზრდება სატენდერო წინადადების ვადა ან/და უნდა განხორციელდეს საკვალიფიკაციო მონაცემების ხელახალი დადასტურება, ბანკის მოთხოვნით უნდა განხორციელდეს სატენდერო წინადადების უზრუნველყოფის/გარანტიის მოქმედების ვადის გაგრძელებაც.

**15. სატენდერო წინადადების წარდგენის ფორმა, ადგილი და დრო**

15.1 სატენდერო წინადადება პრეტენდენტმა უნდა წარმოადგინოს ბანკში განცხადებაში/მოწვევაში და სატენდერო დოკუმენტაციაში მითითებულ ვადაში, ფორმით და მისამართზე დახურული კონვერტით. სატენდერო წინადადება ხელმოწერილი უნდა იქნეს პრეტენდენტი იურიდიული პირის შემთხვევაში მის წარმომადგენლობაზე უფლებამოსილი პირის მიერ (წარმომადგენლობის უფლებამოსილების დამადასტურებელი დოკუმენტების დართვით), ხოლო ფიზიკური პირის შემთხვევაში, თავად მის მიერ, ან მის წარმომადგენლობაზე უფლებამოსილი პირის მიერ, შესაბამისი მინდობილობის (დამოწმებული ნოტარიულად ან მასთან გათანაბრებული ფორმით) დართვით. იმ შემთხვევაში, თუ ს.მ.ნ.–ით გათვალისწინებულია ნიმუშების წარმოდგენა, პრეტენდენტმა მოთხოვნილი ნიმუშები უნდა წარმოადგინოს დალუქული ყუთით (ან შესაბამისი კონტეინერით), რომელზეც მითითებული იქნება პრეტენდენტის დასახელება, საიდენტიფიკაციო/პირადი ნომერი.

15.2 ხელმოუწერელი სატენდერო წინადადებები, ასევე წინადადებები, რომლებიც ხელმოწერილია არაუფლებამოსილი პირის მიერ ან თუ ხელმომწერი პირის უფლებამოსილების დადგენა შეუძლებელია, არ განიხილება.

15.3 სატენდერო წინადადების წარმომდგენმა უნდა იქონიოს პირადობის დამადასტურებელი დოკუმენტი.

15.4 სატენდერო წინადადებების მიღებასა და მათ რეგისტრაციას (წარმომდგენის ვინაობის, თანამდებობის, პირადი ნომრის, მიღების თარიღისა და დროის მითითებით) აწარმოებს ბანკის ადმინისტრაციული დეპარტამენტის თანაშრომელი,კერძოდ სატენდერო კომისიის მდივანი, რომელიც მითითებულია განცხადებაში ან ამავე მოწვევაში მითითებული სხვა საკონტაქტო პირი). სატენდერო წინადადებების მიღება დადასტურდება ბანკის შესაბამისი თანამშრომლისა და პრეტენდენტის ხელმოწერით სატენდერო წინადადებების სარეგისტრაციო ჟურნალში.

**16. სატენდერო წინადადებებში ცვლილებების შეტანა და მათი უკან გატანა**

16.1 პრეტენდენტებს უფლება აქვთ გამოითხოვონ ან შეცვალონ სატენდერო წინადადებები სატენდერო კომისიის სხდომის დანიშვნამდე (გარდა იმ შემთხვევებისა, როდესაც სატენდერო წინადადების დაზუსტება ხორციელდება ბანკის მოთხოვნით), რის შესახებაც წერილობით უნდა მიმართონ სატენდერო კომისიას. სატენდერო წინადადების გამოთხოვის/შეცვლის ფაქტის რეგისტრაცია წარმოებს წინამდებარე ინსტრუქციის 15.4 პუნქტით დადგენილი წესით. სატენდერო კომისიის სხდომის დანიშვნის შემდგომ პრეტენდენტთა წერილობითი განცხადებები სატენდერო წინადადების შეცვლის/გამოთხოვის შესახებ არ მიიღება.

**17. სატენდერო წინადადების გახსნა**

17.1 სატენდერო წინადადებები გაიხსნება მათი მიღების ვადის დასრულების შემდეგ, სატენდერო კომისიის სხდომაზე.

17.2

17.3 სატენდერო წინადადებების გახსნის შემდეგ სატენდერო კომისია განახორციელებს სატენდერო წინადადებების შერჩევას.

**18. სატენდერო წინადადებების დაზუსტება**

 18.1 სატენდერო წინადადებების შერჩევის ან შეფასების დროს ბანკს შეუძლია მოსთხოვოს პრეტენდენტს სატენდერო წინადადების დაზუსტება მის მიერ დადგენილ ვადებში. აღნიშნული მოთხოვნა პრეტენდენტს ეცნობება წერილობით ფოსტით ან ელ.ფოსტის საშუალებით. დაზუსტებული სატენდერო წინადადების წარმოდგენის ფაქტის რეგისტრაცია წარმოებს წინამდებარე ინსტრუქციის 15.4 პუნქტით დადგენილი წესით.

 **19. სატენდერო წინადადებების შერჩევა, პრეტენდენტთა დისკვალიფიკაცია**

19.1 კონვერტების გახსნის (საერთაშორისო ტენდერის შემთხვევაში სატენდერო კომისია უფლებამოსილია დაადგინოს განსხვავებული პროცედურა) შემდეგ ხდება სატენდერო წინადადებების შერჩევა, რითაც დგინდება წარმოდგენილი სატენდერო წინადადებების, საკვალიფიკაციო მონაცემებისა და ყველა თანმხლები დოკუმენტის სატენდერო დოკუმენტაციასთან/განცხადებასთან/მოწვევასთან და ბანკის სხვა მოთხოვნებთან შესაბამისობა. შერჩევის პროცედურის დროს მოწმდება:

 ა) სრულად არის თუ არა წარმოდგენილი ყველა მოთხოვნილი დოკუმენტი;

 ბ) არის თუ არა ყველა საჭირო დოკუმენტი შედგენილი შესაბამისი ფორმების დაცვით (უფლებამოსილი პირის ხელმოწერა, თარიღის მითითება და სხვ.);

 გ) შეესაბამება თუ არა სატენდერო წინადადება სატენდერო დოკუმენტაციაში აღნიშნულ მოთხოვნებს, ვადებსა და სხვა პარამეტრებს.

19.2 სატენდერო წინადადებებში აღმოჩენილი მექანიკური, არითმეტიკული შეცდომების შემთხვევაში ბანკი წერილობით ფოსტის ან ელ.ფოსტის საშუალებით აცნობებს პრეტენდენტს აღნიშნულის შესახებ და სთავაზობს დაშვებული არითმეტიკული, თუ მექანიკური შეცდომის გამოსწორებას. პრეტენდენტმა 2 კალენდარული დღის ვადაში (თუ სატენდერო კომისიის მიერ სხვა ვადა არ იქნა დადგენილი) უნდა გამოასწოროს შეცდომა, წინააღმდეგ შემთხვევაში, პრეტენდენტი იქნება დისკვალიფიცირებული. პრეტენდენტის მიერ შესაბამისი განახლებული დოკუმენტის წარმოდგენის ფაქტის რეგისტრაცია წარმოებს წინამდებარე ინსტრუქციის 15.4 პუნქტით დადგენილი წესით.

19.3 სატენდერო კომისია უფლებამოსილია სატენდერო წინადადება არ ჩათვალოს მისაღებად, არ დაუშვას შეფასებისათვის და მოახდინოს პრეტენდენტის დისკვალიფიკაცია შემდეგ შემთხვევებში:

 ა) პრეტენდენტის მიერ არ არის წარმოდგენილი ყველა მოთხოვნილი დოკუმენტი ან/და ინფორმაცია, საჭიროების შემთხვევაში არ არის წარმოდგენილი ნიმუში;

 ბ) წინამდებარე ინსტრუქციის 15.2 პუნქტით განსაზღვრულ შემთხვევაში.

 გ) პრეტენდენტი არ განახორციელებს სატენდერო წინადადებაში წინამდებარე ინსტრუქციის 19.2. პუნქტის შესაბამისად შესწორების შეტანას;

 დ) სატენდერო წინადადება ან/და საკვალიფიკაციო მონაცემები არ შეესაბამება სატენდერო დოკუმენტაციით ან/და განცხადებით/მოწვევით განსაზღვრულ მოთხოვნებს;

 ე) თუ ადგილი ექნება პრეტენდენტის არაკეთილსინდისიერ ქმედებებს (პრეტენდენტის ნებისმიერი მცდელობა, რაიმე ზეგავლენა მოახდინოს სატენდერო წინადადებების შეფასებასა და გამარჯვებულის გამოვლენასთან დაკავშირებულ გადაწყვეტილებაზე და სხვა);

 ვ) თუ შესყიდვის პროცედურაში მონაწილე პრეტენდენტის მიერ წარმოდგენილი მონაცემები ან/და მათი დამადასტურებელი დოკუმენტები აღმოჩნდება ყალბი.

ზ) პრეტენდენტი დადგენილ ვადაში არ განახორციელს სატენდერო წინადადების დაზუსტებას;

თ) თუ პრეტენდენტი დადგენილ ვადაში ვერ შეძლებს საკვალიფიკაციო მონაცემების ხელახალ დადასტურებას და/ან წარმოდგენილი სატენდერო წინადადების, სატენდერო წინადადებაზე წარმოდგენილი უზრუნველყოფის/გარანტიის მოქმედების ვადის გაგრძელებას.

ი) თუ ბანკს აქვს პრეტენდენტთან საქმიანი ურთიერთობის ნეგატიური გამოცდილება.

19.4. წინამდებარე ინსტრუქციის 19.3. პუნქტის „ა“, “ბ“ და „დ“ ქვეპუნქტებით გათვალისწინებულ შემთხვევებში, ბანკი უფლებამოსილია პრეტენდენტებს დაუწესოს დამატებით ვადა. აღნიშნული ვადის გაშვების შემთხვევაში სატენდერო წინადადება არ ჩაითვლება მისაღებად, არ დაიშვება შეფასებისათვის და პრეტენდენტი ჩაითვლება დისკვალიფიცირებულად.

19.5 ბანკი უფლებამოსილია შესყიდვის ნებისმიერ ეტაპზე, შესყიდვის ხელშეკრულების დადებამდე მოახდინოს პრეტენდენტის დისკვალიფიკაცია თუ პრეტენდენტის მიერ წარმოდგენილი საკვალიფიკაციო მონაცემები ყალბი აღმოჩნდება, ან ვერ დააკმაყოფილებს საკვალიფიკაციო მოთხოვნებს.

19.6 თუ პრეტენდენტის საკვალიფიკაციო მონაცემების სიყალბე გაირკვა ხელშეკრულების დადების შემდეგ, ბანკი უფლებამოსილია ნებისმიერ დროს უარი თქვას ხელშეკრულებაზე, მოსთხოვოს პრეტენდენტს ზიანის ანაზღაურება და გამოიყენოს/აღსრულება მიაქციოს უზრუნველყოფის ღონისძიებაზე.

 **20. სატენდერო წინადადებების შეფასება**

20.1 ბანკი მოახდენს იმ პრეტენდენტთა სატენდერო წინადადებების შეფასებას, რომლებიც გაივლიან შერჩევას და დაიშვებიან შეფასებისათვის;

20.2 შერჩეული სატენდერო წინადადებების შეფასებისას განიხილება წარმოდგენილი წინადადებები, ტექნიკური და ხარისხობრივი მონაცემები, სპეციფიკაციები, ღირებულებები სხვა მონაცემები.

20.3 გამარჯვებული პრეტენდენტის დისკვალიფიკაციის ან მის მიერ შესყიდვის შესახებ ხელშეკრულების დადებაზე უარის თქმის შემთხვევაში, ასევე წინამდებარე ინსტრუქციის 22.3 და 23.2 პუნქტებით გათვალისწინებულ შემთხვევაში ბანკის მიერ ხელშეკრულების გაფორმებაზე უარის თქმისას, გამარჯვებული ვლინდება დანარჩენ პრეტენდენტთა შორის, ან მიიღება გადაწყვეტილება ხელახალი ტენდერის ჩატარების შესახებ.

 **21. პრეტენდენტისა და ბანკის ურთიერთობები**

21.1 წინადადების გახსნის მომენტიდან ტენდერში გამარჯვებული პრეტენდენტის გამოვლენის მომენტამდე არც ერთ პრეტენდენტს არ უნდა ჰქონდეს კონტაქტი ბანკთან (გარდა ადმინისტრაციული დეპარატამენტის თანამშრომლ(ებ)ისა წინამდებარე ინსტრუქციით გათვალისწინებულ შემთხვევებში) მის სატენდერო წინადადებასთან დაკავშირებული ნებისმიერი საკითხის თაობაზე. ტექნიკური საკითხების დაზუსტების მიზნით შესაძლებელია ადმინისტრაციულ დეპარტამენტთან შეთანხმებით და მათი დასწრებით პროფილური სტრუქტურული ერთეულის თანამშრომელთან კომუნიკაცია.

21.2 პრეტენდენტის ნებისმიერი მცდელობა, პირდაპირ ან არაპირდაპირ რაიმე ზეგავლენა მოახდინოს სატენდერო წინადადებების შეფასებასა და გამარჯვებულის გამოვლენასთან დაკავშირებულ გადაწყვეტილებაზე, ასევე სხვა არაკეთილსინდისიერი ქმედება გამოიწვევს ამ პრეტენდენტის დისკვალიფიკაციას.

 22**. პრეტენდენტისათვის შეტყობინების გაგზავნა ტენდერში გამარჯვების თაობაზე და მასთან ხელშეკრულების დადება**

22.1 ტენდერში გამარჯვებულის გამოვლენიდან 7 (შვიდი) სამუშაო დღის ვადაში ბანკი წერილობით (ფოსტით, ან ელექტრონული ფოსტით) აცნობებს ტენდერში გამარჯვებულ პრეტენდენტს ამის თაობაზე და იწვევს მას შესყიდვის შესახებ ხელშეკრულების დასადებად.

22.2 ხელშეკრულების გაფორმებისათვის ბანკი უფლებამოსილია პრეტენდენტს მოსთხოვოს დამატებითი დოკუმენტაციის წარმოდგენა (წესდება, ნებართვა/თანხმობა და სხვ.), რაც პრეტენდენტს ეცნობება ფოსტით, ან ელ. ფოსტით. ტენდერში გამარჯვებულის გამოვლენის, მისთვის შეტყობინების გაგზავნიდან და პრეტენდენტის მიერ ბანკის მიერ მოთხოვნილი დოკუმენტაციის წარდგენიდან 20 (ოცი) სამუშაო დღის ვადაში დაიდება ხელშეკრულება შესყიდვის შესახებ ბანკსა და გამარჯვებულ პრეტენდენტს შორის. ასევე, სატენდერო კომისიის გადაწყვეტილების საფუძველზე შესაძლოა განისაზღვროს ხელშეკრულების გაფორმების განსხვავებული ვადები, რაზედაც პრეტენდენტს ეცნობება დამატებით.

22.3 ტენდერში გამარჯვების შემდეგ, პრეტენდენტის მიერ ს.მ.ნ.–ით განსაზღვრული პირობებითდა სატენდერო წინადადების პირობების გათვალისწინებით ხელშეკრულების გაფორმებაზე უარის თქმა, ბანკს ანიჭებს უფლებას არ გააფორმოს პრეტენდენტთან ხელშეკრულება, მოსთხოვოს პრეტენდენტს პირგასამტეხლოს გადახდა ან/და ზიანის ანაზღაურება და გამოიყენოს/აღსრულება მიაქციოს სატენდერო წინადადების უზრუნველყოფის ღონისძიებაზე.

22.4. თუ პრეტენდენტი ვერ წარმოადგენს ბანკის მიერ წინამდებარე ინსტრუქციის 22.2 პუნქტით გათვალისწინებულ დოკუმენტაციას ბანკის მიერ დადგენილ ვადაში, მაშინ ბანკი უფლებამოსილია არ გააფორმოს პრეტენდენტთან ხელშეკრულება და მოითხოვოს ზიანის ანაზღაურება.

22,5. ბანკი უფლებამოსილია პრეტენდენტის მიერ ხელშეკრულების შესრულების წინასწარი უზრუნველყოფის ვალდებულების შეუსრულებლობისას, დამატებით მოსთხოვოს პრეტენდენტს პირგასამტეხლო და გამოიყენოს/აღსრულება მიაქციოს სატენდერო წინადადების უზრუნველყოფის ღონისძიებაზე.

**23. შესყიდვების შესახებ ხელშეკრულების შესრულების უზრუნველყოფა *(ამ მექანიზმის გამოყენების შემთხვევაში)***

23.1 იმისათვის, რომ თავიდან იქნეს აცილებული გამარჯვებული პრეტენდენტის მიერ ხელშეკრულებით ნაკისრი ვალდებულებების შეუსრულებლობის რისკი, შესაძლებელია გამოყენებული იქნეს ხელშეკრულებით ნაკისრი ვალდებულებების შესრულების უზრუნველყოფის მექანიზმი ს.მ.ნ.–ში მითითებული სახით და ოდენობით. პრეტენდენტი ვალდებულია ხელშეკრულების შესრულების უზრუნველყოფა განახორციელოს ს.მ.ნ.–ში მითითებულ ვადაში.

23.2 თუ პრეტენდენტი ვალდებულია ხელშეკრულების შესრულების უზრუნველყოფა განახორციელოს წინასწარ, ხელშეკრულების გაფორმებამდე მაგრამ ვერ შეასრულებს ამ ვალდებულებას ბანკის მიერ დადგენილ ვადაში, მაშინ ბანკი უფლებამოსილია არ გააფორმოს პრეტენდენტთან ხელშეკრულება, მოსთხოვოს პრეტენდენტს პირგასამტეხლოს გადახდა ან/და ზიანის ანაზღაურება და გამოიყენოს/აღსრულება მიაქციოს სატენდერო წინადადების უზრუნველყოფის ღონისძიებაზე.

**24. ანგარიშსწორება მიმწოდებელთან**

24.1 ანგარიშსწორება ბანკსა და მიმწოდებელს შორის განხორციელდება შესყიდვის შესახებ ხელშეკრულების პირობების შესაბამისად.

24.2 ანგარიშსწორება განხორციელდება ფაქტობრივად მიღებული საქონლის რაოდენობის/მიღებული მომსახურების/შესრულებული სამუშაოთა გათვალისწინებით შესაბამისი ანგარიშ–ფაქტურების (ინვოისების) ან/და ხელშეკრულების პირობებში მითითებული სხვა აუცილებელი დოკუმენტების წარდგენის შემდეგ. თუმცა შესაძლებელია ავანსირებაც, რის შესახებაც მითითებული იქნება ს.მ.ნ.–ში.

24.3 წინასწარი ანგარიშსწორების მექანიზმის გამოყენებისას, ბანკის მოთხოვნის შემთხვევაში, მიმწოდებელი ვალდებულია ბანკს წარუდგინოს წინასწარ გადასახდელი თანხის შესაბამისი ოდენობის უზრუნველყოფა იმ ფორმით და ვადით, რომელიც შესყიდვის შესახებ ხელშეკრულებით იქნება გათვალისწინებული.

**25. არშემდგარი და შეწყვეტილი ტენდერი**

25.1. ტენდერი ითვლება არშემდგარად:

 ა) თუ დადგენილ ვადებში არ იქნა წარმოდგენილი არცერთი სატენდერო წინადადება ან/და საკვალიფიკაციო მონაცემები;

 ბ) თუ გადაწყვეტილება გამარჯვებულის გამოვლენის შესახებ ვერ იქნა მიღებული;

 გ) არცერთი პრეტენდენტი არ იქნა დაშვებული შეფასებაზე;

 დ) ყველა პრეტენდენტი დისკვალიფიცირებულია.

25.2 ბანკი უფლებამოსილია ტენდერი შეწყვეტოს მის ნებისმიერ ეტაპზე, თუ:

ა) შესყიდვის ობიექტის ტექნიკური, ეკონომიკური და სხვა მახასიათებლების შეცვლის აუცილებლობის გამო საჭიროა სატენდერო დოკუმენტაციის მნიშვნელოვანი მოდიფიკაცია;

ბ) ბანკს შეექმნა პრობლემა შესყიდვის ობიექტის ფინანსური უზრუნველყოფის კუთხით;

გ) შესყიდვის ობიექტის საჭიროება აღარ არსებობს/ბანკის ინტერესებიდან გამომდინარე კონკრეტული შესყიდვა აღარ არის მიზანშეწონილი;

დ) წარმოდგენილი სატენდერო წინადადებების ფასებიდან ან სხვა მნიშვნელოვანი პირობებიდან არც ერთი არ შეესაბამება ბანკისათვის მისაღებ ფასებს;

ე) არც ერთი პრეტენდენტის მიერ წარმოდგენილი საკვალიფიკაციო მონაცემები ან/და სატენდერო წინადადება არ შეესაბამება ბანკის მოთხოვნებს;

ვ) ფორს-მაჟორული გარემოებების დროს;

ზ) სხვა ისეთი მნიშვნელოვანი გარემოებების გამო, რომელთა წარმოქმნის შემთხვევაში, ბანკი მიიღებს გადაწყვეტილებას ტენდერი გამოაცხადოს შეწყვეტილად.

25.3 ბანკის მიერ ტენდერის შეწყვეტილად, არშემდგარად გამოცხადების შემთხვევაში, ასევე, პრეტენდენტის დისკვალიფიკაციის შემთხვევაში, ბანკი არ არის ვალდებული პრეტენდენტებს მისცეს განმარტება აღნიშნული გადაწყვეტილების მიღების საფუძვლების შესახებ. ბანკს არ ეკისრება პრეტენდენტებისათვის ზიანის ან რაიმე სხვა თანხის/ხარჯის ანაზღაურების ვალდებულება.

 **26. შეტყობინების/დოკუმენტების/ინფორმაციის ელ. ფორმით გაგზავნა/მიღება**

26.1 წინამდებარე ინსტრუქციით გათვალისწინებულ შემთხვევებში ბანკის მიერ დოკუმენტის/ინფორმაციის/შეტყობინების ელ.ფოსტის საშუალებით გაგზავნა ხორციელდება განცხადებაში/მოწვევაში მითითებულ ელექტრონული ფოსტის მისამართიდან.

26.2 იმ შემთვევაში თუ პრეტენდენტმა გამოცვალა ელ. ფოსტა, ან გაუმართავია და არ აცნობა ამის შესახებ ბანკს, წინადადებაში მითითებულ ელ. ფოსტაზე გაგზავნილი წერილი ჩაითვლება ჩაბარებულად. აღნიშნული ასევე ეხება, შემთვევას მისამართის ცვლილების შესახებ ინფორმაციის მიუწოდებლობას.